Keira Knightley

Keira Christina Knightley (sündinud 26. märtsil 1985 Teddingtonis Middlesexis) on inglise filminäitleja. Maailmakuulsaks sai ta 2003. aastal pärast edukaid peaosi filmides "Tribla nagu Beckham", "Kariibi mere piraadid: Musta pärli needus" ja "Armastus on see".

Elulugu

Lapsepõlv

Keira ema on šoti näitekirjanik ja endine näitlejatar Sharman Macdonald, isa aga inglise teatri- ja filminäitleja Will Knightley. Keiral on vanem vend Caleb (sündinud 1979).

Suure osa oma lapse- ja noorukieast elas ta Londonis Richmondis. Ta on õppinud Park Roadi keskkoolis ja Esher College'is.

Karjäär
Knightley alustas näitlemist 7-aastaselt, tehes 1993. aastal debüüdi televisioonisarjas "Royal Celebration". 1995. aastal mängis ta seriaalis "The Bill". 1990. aastate keskel tegi ta kaasa mitmes telefilmis, enne kui sai Sabé rolli 1999. aasta ulmefilmis "Star Wars: Episode I The Phantom Menace" (eesti keeles "Star Wars: Nähtamatu oht"). Knightley sai rolli, kuna sarnanes Padméd kehastanud näitlejanna Natalie Portmaniga; mõlema näitleja emal oli raskusi nende äratundmisel, kui neil oli meik peal. Knightley osatäitmist filmis hoidis lavastaja kiivalt saladuses ja paljud arvavad tänaseni, et mõlemat osa mängis Natalie Portman.

Knightley esimene peaosa oli 2001. aastal, mil ta mängis Robin Hoodi tütart telefilmis "Princess of Thieves" ("Varaste printsess"). Sellel perioodil näitles Knightley ka trilleris "The Hole" ("Auk") ja miniseriaali "Doctor Zhivago" ("Doktor Živago") 2002. aasta uusversioonis.

Knightley läbilöök oli 2002. aastal jalgpalliteemalises filmis "Bend It Like Beckham" ("Tribla nagu Beckham"), mis oli ülimalt edukas Inglismaal pärast esilinastust 2002. aasta augustis ning sai kassahitiks ka USA-s, kus see esilinastus 2003. aasta märtsis ja piletimüük küündis 32 miljoni dollarini. Pärast filmi "Tribla nagu Beckham" sai Knightley osa järgmises kassahitis "Pirates of the Caribbean: The Curse of the Black Pearl" – "Kariibi mere piraadid: Musta pärli needus", mille produtsent oli Jerry Bruckheimer. Film esilinastus 2003. aasta juulis ning sai väga positiivseid arvustusi, kujunedes 2003. aasta suve suurimaks hittfilmiks ning jättes Knightley nime igaveseks filmikunsti ajalukku.

Knightleyl oli väike roll ka romantilises komöödias "Love Actually" ("Armastuse on see"), mis esilinastus 2003. aasta novembris. Tema järgmine film "King Arthur" ("Kuningas Arthur") esilinastus 2004. aasta juulis, kogudes vastakaid arvustusi, aga saades kriitik Roger Eberti heakskiidu.

Samal kuul hääletasid ajakirja Hello! lugejad Knightley filmitööstuse kõige paljulubavamaks nooreks näitlejaks. Lisaks märkis ajakiri Time, et Knightley paistab pühenduvat enda arendamisele tõsise näitleja, mitte vaid filmistaari staatuse suunas.
Ajakiri Empire hääletas Knightley 2004. aastal kogu filmiajaloo kõige seksikamaks naisnäitlejaks.

Knightley mängis 2005. aastal kolmes filmis. "The Jacket" ("Hullusärk") oli triller, mis esilinastus märtsis, saades üsna vastakaid arvustusi ja üsnagi kehva kassa. Film "Domino" , lugu pearahakütist Domino Harveyst, esilinastus oktoobris, kuid selle tampisid maasse kriitikud ja see põrus ka piletikassas. "Pride & Prejudice" ("Uhkus ja eelarvamus") oli Jane Austeni kuulsaima romaani põhjal tehtud film, mis sai korraliku kassatulu ja pälvis ülikiitvaid arvustusi. Knightley mängis intelligentset, vaimukat, elavat inglise neidu Elizabeth Bennetit, kes ei taha ettekavatsetud abielu, vaid tõelist armastust. Selle rolliga kandideeris ta ka Oscarile, Kuldgloobusele ja lugematutele teistele auhindadele ning kinnitas oma staaristaatust. Film oli ka kuues Keira Knightley osalusel valminud film, mis tõusis Inglismaa edetabelites esikohale.

2007. aastal mängis Knightley kolmes suuremas filmis: mai lõpus esilinastus "Pirates of the Caribbean: At World's End" ("Kariibi mere piraadid: Maailma lõpus"); 29. augustil esilinastus Veneetsia filmifestivalil Ian McEwani novellil põhinev film "Atonement" ("Lepitus"); septembris esilinastus "Silk", mis põhineb Alessandro Baricco novellil.

2008. aasta juunis esilinastus Knightley ema Sharman Macdonaldi stsenaariumil põhinev film "The Edge of Love" ("Armastuse piir"). Film räägib keerulistest suhetest noore Walesi poeedi Dylan Thomase, tema naise Caitlini, nooruspõlve armsama Vera Phillipsi ja viimase abikaasa William Killicki vahel.

Filmograafia

Välislingid

Informatsioon Filmiveeb.ee-s

Suurbritannia filminäitlejad
Suurbritannia telenäitlejad
Sündinud 1985